[{"text_idx": "#000002", "text": "Wedi drysu am yr hyn sydd yn digwydd efo rheolau Covid-19 yng Nghymru? Rydym am geisio creu canllaw hawdd i\u2019w ddeall am yr hyn gellir ei wneud, a ddim gwneud, dros yr wythnosau nesaf."}, {"text_idx": "#000003", "text": "To read this article in English, click here"}, {"text_idx": "#000004", "text": "Mae llawer o newidiadau wedi bod gyda rheolau Covid-19 yn yr ychydig wythnosau a dyddiau diwethaf a gall hyn ddrysu rhywun. Mae\u2019r Llywodraeth wedi gorfod gwneud penderfyniadau difrifol a sydyn yn ddiweddar. Rydym am geisio egluro beth yw\u2019r newidiadau yma a\u2019r rheswm amdanynt isod. Maent hefyd wedi cyhoeddi system Lefelau Rhybudd newydd, mae eglurhad o hyn ymhellach i lawr, ond i gychwyn... y Nadolig."}, {"text_idx": "#000006", "text": "Pam bod y rheolau wedi newid eto?"}, {"text_idx": "#000007", "text": "Ers y cyfnod clo a\u2019r cyfnod atal diwethaf, mae\u2019r niferoedd o bobl yn profi\u2019n bositif am y firws yn cynyddu\u2019n sydyn, ac mae yna straen (fersiwn) newydd o\u2019r firws sydd yn pasio o un person i\u2019r llall yn haws medda nhw. Golygai hyn bod yr ysbytai yn llenwi ac os yw pethau\u2019n parhau ni fydd y Gwasanaeth Iechyd yn gallu ymdopi gyda gormod o gleifion a dim digon o wla\u0302u. Mae Llywodraeth Cymru a\u2019r arbenigwyr meddygol yn dweud bod y sefyllfa yn ddifrifol iawn a bod rhaid gwneud rhywbeth."}, {"text_idx": "#000008", "text": "Beth yw\u2019r rheolau dros y Nadolig?"}, {"text_idx": "#000009", "text": "Edrychwn ar yr hyn rwyt ti\u2019n cael gwneud (a beth ddylet ti wneud) dros y Nadolig."}, {"text_idx": "#000010", "text": "Mae Llywodraeth Cymru wedi gorfod gwneud penderfyniadau sydyn yn ddiweddar gan fod y niferoedd o achosion Covid-19 yn tyfu yn sydyn. Oherwydd hyn mae\u2019r cyfnod clo wedi dod yn fwy buan nag yr oeddent wedi bwriadu. Dim ond ychydig oriau o rybudd cawsom ar ddydd Sadwrn 19 Rhagfyr pan gyhoeddwyd y byddai Cymru gyfan yn mynd i gyfnod clo llawn am hanner nos. Roedd rhaid sgrapio\u2019r bwriad o lacio\u2019r rheolau Covid-19 am 5 diwrnod dros y Nadolig gyda thair aelwyd (ty\u0302) yn cael cyfarfod. Dim ond dwy aelwyd sydd yn cael cyfarfod nawr ar ddiwrnod Nadolig yn unig, dy aelwyd di ac un arall. Nid argymhelliad yw hyn (cynghori ti i wneud) \u2013 mae hyn yn gyfraith."}, {"text_idx": "#000011", "text": "Er dy fod di\u2019n cael cyfarfod gydag un aelwyd arall ar ddiwrnod Nadolig, y cyngor ydy i feddwl yn galed a chydbwyso\u2019r hyn rwyt ti eisiau gwneud, a\u2019r hyn rwyt ti angen gwneud."}, {"text_idx": "#000012", "text": "Beth sydd yn digwydd ar o\u0302l y Nadolig?"}, {"text_idx": "#000013", "text": "Am hanner nos ar nos Sadwrn, 19 Rhagfyr, newidiodd lefel rhybudd Cymru o Lefel Rhybudd 3 i Lefel Rhybudd 4. Os wyt ti am ddeall y gwahaniaeth rhwng y lefelau edrycha ar y siart isod."}, {"text_idx": "#000014", "text": "Mae symud i Lefel Rhybudd 4 yn golygu ein bod mewn cyfnod clo llawn unwaith eto fel yr oeddem yn fis Mawrth. Mae holl siopau sydd ddim yn gwerthu pethau hanfodol (fel bwyd a meddygaeth) wedi gorfod cau nes bydd y Lefel Rhybudd wedi newid eto. Rydym yn gorfod aros adref unwaith eto a pheidio teithio. Bydd y cyfnod clo yn parhau am 3 wythnos i gychwyn. Cyn diwedd y cyfnod yma bydd y Llywodraeth yn cyhoeddi\u2019r camau nesaf. Ni fydd y Lefel Rhybudd yn newid nes bydd yr achosion Coronafeirws yn gostwng digon."}, {"text_idx": "#000015", "text": "Allwedd:\u2013 Rheol 4 neu 6 \u2013 cyfarfod 3 neu 5 person arall (cadw pellter cymdeithasol)\u2013 Aelwyd estynedig \u2013 dau gartref yn ymuno i greu un aelwyd sengl.\u2013 Swigen gefnogaeth \u2013 rhywun sydd yn byw ei hun (neu gyda phlant) yn cyfarfod a\u0302 phobl o aelwyd arall."}, {"text_idx": "#000016", "text": "Oes rhaid i mi ddysgu o adref eto?"}, {"text_idx": "#000017", "text": "Ychydig o newyddion da (neu newyddion drwg i rai\ud83d\ude02) yw\u2019r ffaith nad oes cynlluniau i gau ysgolion y tro hyn. Maent yn gwneud popeth bosib i sicrhau nad yw\u2019r cyfnod clo yn cael effaith ar dy addysg. Efallai bydd rhai ardaloedd yn gorfod cychwyn yn o\u0302l yn gyfnodol. Felly ni fydd pawb yn cychwyn ar y 4ydd neu\u2019r 5ed, ond bydd dy awdurdod lleol yn penderfynu hyn. Bydd dy ysgol yn gadael i ti wybod beth sydd yn digwydd."}, {"text_idx": "#000018", "text": "Mae Llywodraeth Cymru hefyd wedi datgan y bydd profion canlyniadau cyflym yn cael eu defnyddio mewn ysgolion. Golygai hyn efallai na fydd rhaid i ddosbarthiadau a blynyddoedd orfod hunan ynysu am 10 diwrnod os yw rhywun yn profi\u2019n bositif. Golygai hyn llai o debygrwydd bydd rhai dychwelyd i sefyllfa o orfod dysgu o gartref."}, {"text_idx": "#000019", "text": "Efallai bydd newidiadau pellach yn cael eu cyflwyno. Cadwa olwg ar dudalennau cyfryngau cymdeithasol Llywodraeth Cymru a\u2019r newyddion am y wybodaeth ddiweddaraf."}, {"text_idx": "#000021", "text": "Mae\u2019n bwysig iawn i ti siarad am dy deimladau gyda rhywun ac i beidio cadw popeth i mewn. Siarada gyda dy deulu, neu ffrindiau, am y peth. Ac os wyt ti\u2019n teimlo fel bod gen ti neb i siarad a\u0302 nhw, yna mae Meic yma i ti bob tro."}, {"text_idx": "#000022", "text": "Mae\u2019r cynghorwyr hyfforddedig yma rhwng 8yb a hanner nos bob diwrnod (hyd yn oed ar ddiwrnod Nadolig!) i wrando, cynnig cyngor a helpu ti i ddarganfod datrysiad. Mae\u2019r llinell gymorth yn gyfrinachol ac am ddim. Mae posib ffonio, tecstio neu sgwrsio ar-lein."}, {"text_idx": "#000023", "text": "Efallai bydd y cyngor yn rhai o\u2019n herthyglau Covid-19 eraill o fudd i ti. Cer draw i weld yma."}, {"text_idx": "#000027", "text": "Oes rhywun yn gwrando arnat ti?"}, {"text_idx": "#000028", "text": "Rhywun i wrando. Rhywun i'th gymryd o ddifrif. Rhywun i roi cyngor."}, {"text_idx": "#000029", "text": "Gwybodaeth am y Brechlyn Covid i rai 12 i 15 oed"}]